Dedica d'amore
(deghina glossa)

A tie sola est ch'adoro,
A tie sola est chi amo,
A tie sola est chi bramo.
A tie sola hap'in coro.

A tie, bella Sirena,
Est chi tenzo grand'affettu;
A tie est ch'amo in segretu,
Simpatica Filumena;
A tie chi mi das pena,
Est chi amo, mela de oro;
A tie imprimida in coro
Continu t'hapo, Ciprigna;
A tie, Ninfa benigna,
A tie sola est ch'adoro.

A tie, Lucrezia mia,
Est ch'hapo istimazione;
A tie, bella Giunone,
Chi mi faghes cumpagnia;
A tie, musa Talia,
Est chi continu t'esclamo;
A tie ogn'ora giamo,
Che pellegrinu in su lidu;
A tie, fiza  'e Cupidu,
A tie sola est chi amo.

A tie, ricca  Pandora,
Est chi t'istimo tambene;
In sa funtana 'e Pirene
Est chi t'adoro ad ogn'ora;
A tie, gentile Flora,
Est chi d'amore t'infìamo;
A tie, Diana, est ch'amo;
A tie, o Citerea,
A tie, o sarda Dea,
A tie sola est chi bramo.

Pro finis, amada Cloris,
A tie est ch'amo tantu,
A tie, isprigu de incantu,
Vestale chi mai moris,
Rosa chi semper fioris
Cun fozas bellas de oro,
Pittura de Metrodoro,
Sorre 'e sa Ninfa Diona,
A tie Musa Elicona,
A tie sola hap'in coro.